110 илдән килгән фольклор төркөмдәренең 10 – ы ғына Гала концертҡа тороп ҡала. Араһында Башҡортостан делегацияһы ла ҡатнаша. Ярты быуат элек ҡулына ҡорал алып Алыҫ Көнсығышта япон самурайҙарына ҡаршы сыҡҡан, илебеҙҙең азатлығын ҡурсалаған һуғыш һәм хеҙмәт ветераны, йыраусы һәм сәсән Мөхәмәдйән ағай хәҙерге Япондарҙы дуҫ итеп белде. «Йырҙың сиге юҡ, ул ҡитғаларҙы яҡынайта, дуҫлаштыра», – ти ине ул. Мөхәмәдйән ағай ваҡытлы матбуғатты, башҡорт яҙыусыларының китаптарын уҡып барҙы. Күңеленә оҡшаған әсәрҙәрҙе хәтеренә беркетеп ҡуҙы,тормошта тап килгән урында яттан һөйләү уға бер ни торманы. 18-се быуатта йәшәгән француз философы Ларошфуко: «Берәү ҙә аҡылым юҡ, тимәй, хәтерем юҡ, ти», – тип әйткән. Ысынлап та, зирәк хәтер – зирәк аҡылда ғына булалыр ул. Мөхәмәдйән ағайҙың зирәк хәтерендә һаҡланмаһа, күпме хазиналарыбыҙ юғалған булыр ине.Ҡомартҡы йырҙарың менән бергә исемең дә мәңге халыҡ күңелендә ҡалыр, ил ағаһы! Ауыр тупрағың еңел булһын, Ер һәм йыр улы.